Kampsbaai-moord: Vonnisverrigtinge begin | Maroela Media
Vonnisverrigtinge sal na verwagting Dinsdag begin in die saak van Diego Novella wat skuldig bevind is aan die moord op sy vriendin, Gabriela Kabrins Alban.
Novella, wat van Guatemala afkomstig is, is in Junie in die Wes-Kaapse hooggeregshof skuldig bevind aan die moord op die 39-jarige Alban van Amerika.
Novella is in hegtenis geneem in verband met Alban se moord nadat haar liggaam op 29 Julie 2015 aangetref is in 'n kamer wat hulle by 'n luukse hotel in Kampsbaai gedeel het. Sy is verwurg en met 'n stomp voorwerp geslaan.
Alban se gesig was met skyfies en ontlasting bedek toe sy gevind is. 'n Nota is op haar liggaam gelos met die Spaanse woord "cerote" daarop geskribbel – dit beteken "stuk gemors".
Novella het tydens die verhoor beweer hy was deur demone besete en in 'n abnormale geestestoestand omdat hy voor die aanval middels geneem het. Hy het ook in die hof beweer sy vriendin het in 'n demoon verander en hom die oggend van die moord begin aanval.